પણ શા માટે છ મહિના વહેલી ચૂંટણી થાય તેવું કેસીઆરે કર્યું તે ગ્રહો નહીં, પણ પૃથ્વી પરના, જમીન પરની વાસ્તવિકતાને ધ્યાનમાં લઈને કર્યું છે તેમાં શંકાને સ્થાન નથી. લોકસભા માટે ગઠબંધન ગોઠવાઈ રહ્યું છે તે ગઠબંધન કેસીઆરને પોતાના રાજ્યમાં પણ નડી શકે તેમ હતું, તેથી તેમણે પાણી પહેલા પાળ બાંધી લીધી છે. લોકસભાની ચૂંટણી સાથે જ તેલંગાણાની ચૂંટણી યોજાવાની હતી. અનુમાન કરી શકાય તેવું છે કે ત્યાં સુધીમાં કોંગ્રેસ અને તેલુગુ દેસમ વચ્ચે પણ સમજૂતી થઈ શકે છે. કોંગ્રેસ અને તેલુગુ દેસમ વચ્ચેની સમજૂતી આંધ્ર પ્રદેશ માટે, પણ તેની અસર તેલંગાણામાં પણ ખરી. તેલુગુ દેસમ પક્ષે પોતાની હાજરી તેલંગાણામાંથી દૂર કરી નથી. ગત ચૂંટણીમાં પણ તેને ત્રણ બેઠકો મળી હતી. હૈદરાબાદના શહેરી વિસ્તાર ઉપરાંત સરહદના જિલ્લાઓમાં તેલુગુ દેસમનું સંગઠન ઊભું જ છે. કેસીઆરની પાર્ટીનું નામ તેલંગાણા રાષ્ટ્ર સમિતિ છે, એટલે તેનું સંગઠન આંધ્ર પ્રદેશમાં નથી.